FRAN PES STORI | KISIM HELPIM LONG RITIM BAIBEL
Hau Bai Mi Inap Ritim Baibel?
Yu inap bihainim wanem ol rot bambai yu amamas long ritim Baibel na ol tok bilong en inap helpim yu? Yumi ken stori long 5-pela rot em planti man i bihainim.
Makim gutpela ples. Painim wanpela hap we i no gat nois. Long dispela rot, yu inap putim tingting olgeta long tok yu ritim. Na dispela hap i mas i gat lait i strong liklik na bai yu no hatwok long ritim ol tok, na tu, i mas i gat gutpela win.
Holim stretpela tingting. Baibel em buk i kam long Papa bilong yumi long heven. Olsem na taim yu ritim Baibel, i gutpela long kisim pasin bilong pikinini husat i redi long kisim skul long papamama bilong en. Sapos yu holim sampela tingting kranki long tok bilong Baibel, mobeta yu sakim ol dispela tingting na larim God i skulim yu.—Song 25:4.
Beten paslain long yu rit. Tingting bilong God i stap long Baibel, olsem na yumi mas kisim helpim long Em na bai yumi kliagut long tok bilong en. God i tok promis long givim “holi spirit long ol man i askim em.” (Luk 11:13) Holi spirit bilong God inap helpim yu long save long tingting bilong em. Na bai yu kliagut long “ol bikpela tok hait bilong God.”—1 Korin 2:10.
Kliagut long ol tok yu ritim. Taim yu wok long rit, traim long tingim tingim ol tok yu ritim. Askim yu yet olsem: ‘Wanem ol gutpela pasin bilong dispela man o meri em mi ritim stori bilong en? Olsem wanem mi inap bihainim pasin bilong em?’
Putim ol mak yu laik winim. Bilong yu ken amamas long ritim Baibel, putim mak long lainim wanpela samting we inap tru long helpim i stap bilong yu. Ating yu ken putim ol mak olsem: ‘Mi laik kisim sampela save moa long God.’ ‘Mi laik kisim ol gutpela pasin, stap gutpela man marit o meri marit.’ Orait nau yu ken ritim ol hap bilong Baibel we inap helpim yu long winim ol dispela mak. *
Dispela 5-pela rot yumi stori long en bai helpim yu long ritim Baibel. Tasol yu inap mekim wanem na bai yu amamas long rit? Neks atikol bai stori long hau yu inap mekim olsem.
^ par. 8 Sapos yu no klia long ol hap bilong Baibel em yu inap ritim, ol Witnes Bilong Jehova bai amamas long helpim yu.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn